২০২৫ সালের গাজা মুক্তি নৌবহর অভিযান

২০২৫ সালের জুন মাসের গাজা মুক্তি নৌবহর অভিযান একটি আন্তর্জাতিক সামুদ্রিক উদ্যোগ, যা গাজা উপত্যকার ওপর ইসরায়েলি নৌ অবরোধ ভেঙে মানবিক সহায়তা পৌঁছানোর উদ্দেশ্যে ফ্রিডম ফ্লোটিলা কোয়ালিশন নামক জোটের নেতৃত্বে পরিচালিত হয়েছে। অভিযানটি পরিচালিত হয় ম্যাডলিন নামক জাহাজের মাধ্যমে, যেটির নামকরণ করা হয়েছে ফিলিস্তিনি মৎস্যজীবী ম্যাডলিন কুলাব-এর সম্মানে।

এই নৌবহরটি ২০২৫ সালের ১ জুন সিসিলির কাটানিয়া বন্দর থেকে যাত্রা শুরু করে এবং এতে শিশু খাদ্য, ময়দা, ডায়াপার, চিকিৎসা কিট এবং শিশুদের জন্য কৃত্রিম অঙ্গসহ বিভিন্ন ত্রাণসামগ্রী বহন করা হয়। জাহাজে ছিলেন সুইডিশ জলবায়ু কর্মী গ্রেটা থুনবার্গ এবং ফরাসি ইউরোপীয় সংসদ সদস্য রিমা হাসান।

এর আগে, ২ মে কনসায়েন্স নামের একটি জাহাজ মাল্টার উপকূলসংলগ্ন আন্তর্জাতিক জলসীমায় ড্রোন হামলার শিকার হয়ে ব্যর্থ হয়। ৮ জুন, ইসরায়েলি বাহিনী ড্রোন ও সাময়িকভাবে যোগাযোগ বিচ্ছিন্ন করার পর ম্যাডলিন জাহাজে হামলা চালিয়ে সেটিকে থামিয়ে দেয় ও তল্লাশি করে।

 ঘটনা  
২০২৫ সালের ১ জুন সিসিলির কাতানিয়া থেকে "ম্যাডলিন" (পূর্বের নাম বার্কারোল) নামক জাহাজের নেতৃত্বে গাজা মুক্তি নৌবহর যাত্রা শুরু করে। জাহাজটির নাম পরিবর্তন করে ফিলিস্তিনের প্রথম নারী জেলে ম্যাডলিন কুলাব-এর সম্মানে "ম্যাডলিন" রাখা হয়। জাহাজটি শিশুদের খাদ্য, আটা, চাল, ডায়াপার, মাসিক স্বাস্থ্য সামগ্রী, পানি বিশুদ্ধিকরণ কিট, চিকিৎসা সরঞ্জাম, ক্রাচ ও শিশুদের কৃত্রিম অঙ্গ নিয়ে যাত্রা করে এবং ৭ জুন গাজা উপত্যকায় পৌঁছানোর কথা ছিল। যাত্রীদের মধ্যে ছিলেন জলবায়ু আন্দোলনকর্মী গ্রেটা থুনবার্গ এবং ইউরোপীয় পার্লামেন্টের ফরাসি সদস্য রিমা হাসান।

৩ জুন জাহাজটির নিকটে একটি ড্রোন দেখা গেলে আন্তর্জাতিক সুরক্ষার আহ্বান জানানো হয়। ধারণা করা হয় এটি গ্রিক উপকূলরক্ষী বাহিনীর হেরন ড্রোন। ৪ জুন বিকেলে নৌবহরটি ক্রিট দ্বীপের নিকটে অবস্থান করছিল। ৫ জুন "ম্যাডলিন" একটি ছোট সুদানী শরণার্থী নৌকা সাহায্য করতে গন্তব্য পরিবর্তন করে। চারজন শরণার্থীকে সমুদ্র থেকে উদ্ধার করে জাহাজে তোলা হয়, পরে তাদের ফ্রন্টেক্স-এর কাছে হস্তান্তর করা হয়। ৭ জুন জাহাজটি মিশরের জলসীমায় পৌঁছে।

 ইসরায়েলি প্রতিরোধ ও জাহাজে ওঠা 
৮ জুন যাত্রীরা জানান যে, "ম্যাডলিন" জাহাজকে ঘিরে বেশ কয়েকটি নৌকা ঘোরাফেরা করছিল এবং তখন জাহাজের সতর্কতাসংক্রান্ত অ্যালার্ম বাজে। যাত্রীরা সম্ভাব্য প্রতিরোধের জন্য প্রস্তুতি নেয়, যদিও পরে ঘটনাটিকে "ভুল সতর্কতা" বলে উল্লেখ করা হয়। ফ্রিডম ফ্লোটিলা কোয়ালিশন জানায়, দুটি ইসরায়েলি কোয়াডকপ্টার ড্রোন জাহাজটিকে ঘিরে সাদা, রঙজাতীয় ও অস্বস্তিকর একটি পদার্থ ছিটায়। এরপরই ফ্লোটিলা কর্তৃপক্ষ জানায়, তারা জাহাজের যাত্রীদের সঙ্গে যোগাযোগ হারিয়ে ফেলেছে এবং ইসরায়েলি সেনাবাহিনী জাহাজটিতে ওঠে।

 প্রতিক্রিয়া 

২ জুন, জাতিসংঘের মানবাধিকার বিশেষজ্ঞরা "ম্যাডলিন" জাহাজের নিরাপদ যাত্রাপথ নিশ্চিত করার আহ্বান জানান।


৪ জুন ইসরায়েলি প্রতিরক্ষা বাহিনী (আইডিএফ) জেরুজালেম পোস্ট-কে জানায় যে, নৌবহরটিকে গাজায় নোঙর করতে দেওয়া হবে না। ৯ জুন, প্রতিরক্ষামন্ত্রী ইসরায়েল কাতজ আবারও এই অবস্থান পুনর্ব্যক্ত করে এক্স (পূর্বতন টুইটার)-এ লেখেন:

মার্কিন সিনেটর লিন্ডসে গ্রাহাম এক্স-এ লেখেন, “আশা করি গ্রেটা আর তার বন্ধুরা সাঁতার জানে!” — এই মন্তব্যটিকে ফ্লোটিলার বিরুদ্ধে সামরিক হুমকি হিসেবে দেখা হয়। এ নিয়ে সাংবাদিক মেহদী হাসান বলেন, “একজন দায়িত্বে থাকা মার্কিন সিনেটর নিরস্ত্র ও অহিংস আন্দোলনকারীদের — যার মধ্যে গ্রেটা থুনবার্গ-ও আছেন — বহনকারী বহরকে বোমা মেরে উড়িয়ে দেওয়ার হুমকি দিয়েছেন। ইসরায়েলপন্থী কিছু মানুষের যে কতটা মানসিক বিকার ও অপরাধপ্রবণতা দেখা দিয়েছে, তা বর্ণনা করাই কঠিন।”

আয়ারল্যান্ডের উপ-প্রধানমন্ত্রী ও পররাষ্ট্র মন্ত্রী সাইমন হ্যারিস "ম্যাডলিন" জাহাজকে “গাজার অভুক্ত মানুষদের কাছে খাদ্য ও ওষুধ পৌঁছাতে একটি অসাধারণ উদ্যোগ” বলে আখ্যা দেন। ব্রিটিশ সংসদ সদস্য জেরেমি করবিন-ও এই অভিযানের প্রতি সমর্থন জানান।

আমেরিকান-ইসলামিক সম্পর্ক কাউন্সিল (CAIR) ইসরায়েলি সেনাবাহিনী কর্তৃক “ম্যাডলিন” আটকানোর ঘটনাকে “আন্তর্জাতিক জলদস্যুতা ও রাষ্ট্রীয় সন্ত্রাসবাদের জঘন্য দৃষ্টান্ত” বলে আখ্যা দেয়।
 তথ্যসূত্র 

বিষয়শ্রেণী:২০২৫-এ আন্তর্জাতিক সম্পর্ক
বিষয়শ্রেণী:রাজনৈতিক কর্মকাণ্ড
বিষয়শ্রেণী:গাজা উপত্যকায় মানবিক সংকট